b'\n_START_ARTICLE_\nKrivopetnice in zlatorog\n_START_PARAGRAPH_\nKrivopetnice in zlatorog je trentarska ljudska pravljica. Zapisala jo je Svetka Zor\xc4\x8deva, ilustrirala pa Marija Vogelnik. Iz\xc5\xa1la je leta 1985 pri zalo\xc5\xbebi Mladinska knjiga.\n_START_SECTION_\nVsebina\n_START_PARAGRAPH_\nV gorah nad dolino Zadnjice so \xc5\xbeivele gorske vile, imenovane krivopetnice, saj so imele naprej obrnjene pete. Trentarjem so bile zelo naklonjene. Visoko v gorah so pasle \xc4\x8dredo gamsov, katero je vodil prelep zlatorog._NEWLINE__NEWLINE_Neko\xc4\x8d pa se je mlad Trentar zaljubil v krivopetnico. Ta je privolila v poroko z njim pod pogojem, da ji nikoli ne re\xc4\x8de krivopetnica. Trentar ji je to obljubil in kmalu sta dobila sin\xc4\x8dka. Trentar pa je nekega dne prelomil obljubo in krivopetnica je od\xc5\xa1la od doma. Mladeni\xc4\x8d je ostal sam in bil zaradi tega zelo potrt. Vendar je kmalu opazil, da krivopetnica hodi vsako no\xc4\x8d dojit njunega sin\xc4\x8dka. Sklenil je, da ji bo sredi no\xc4\x8di ovil poro\xc4\x8dni pas okoli pasu in jo tako obdr\xc5\xbeal pri sebi. Tako je tudi storil. Vendar pa njuna sre\xc4\x8da ni trajala dolgo, saj je krivopetnica kmalu zatem umrla. Njun sin\xc4\x8dek pa je rasel in rasel in postal ljubljenec vseh krivopetnic. Ko je dorasel, je postal lovec. Bil je zaljubljen v An\xc4\x8dco, h kateri je redno zahajal v Trentarsko kr\xc4\x8dmo in ji prina\xc5\xa1al najlep\xc5\xa1e cvetje z gora. Vendar lepa An\xc4\x8dca ni ve\xc4\x8d dolgo marala lov\xc4\x8devih cvetic, saj so ji furlanski trgovci natvezili, da \xc4\x8de jo ima Trentar res rad, naj ji v dokaz prinese zlate roge zlatoroga. An\xc4\x8dca je bila nato vse manj prijazna z lovcem, ki ji je bil kljub vsemu pripravljen dokazati svojo mo\xc4\x8dno ljubezen do nje. Krivopetnice so mladega lovca prepri\xc4\x8devale, naj pusti zlatoroga pri miru, saj bi bil njegov uboj velika nesre\xc4\x8da za Trentarje. Vendar je bilo vse zaman. Lovec je od\xc5\xa1le v gore prepri\xc4\x8dan, da ustreli zlatoroga in svoji dragi prinese roge. Opazil ga je visoko na skali v vsej svoji lepoti. Lovec je ustrelil in ga zadel naravnost v srce. Zlatorog se je zgrudil in iz njegove krvi so zrasle \xc5\xbeare\xc4\x8de triglavske ro\xc5\xbee. Ranjen zlatorog je \xc5\xa1e z zadnjimi mo\xc4\x8dmi pou\xc5\xbeil eno od teh ro\xc5\xbe in zacelile so se mu vse rane ter vrnile so se mu vse mo\xc4\x8di. Ko je lovec priplezal na vrh skale, ga je zlatorog pahnil v prepad._NEWLINE__NEWLINE_Tisto no\xc4\x8d je divjala stra\xc5\xa1na nevihta, de\xc5\xbe je lil v potokih. Naslednje jutro sta \xc5\xa1li An\xc4\x8dca in Jerca prat perilo in opazili v vodi mladega lovca. Jerca ga je hotela potegniti iz vode, vendar je voda pogoltnila tudi njo._NEWLINE__NEWLINE_Po vseh teh nesre\xc4\x8dah so krivopetnice skupaj z zlatorom zapustile Trentarske gore. Trentarji so jih zaman rotili, naj ne gredo stran._NEWLINE__NEWLINE_Kljub \xc5\xbealostnim dogodkom pa bo tudi v dolino Trente posijalo sonce. Rodil se bo junak, ki bo na\xc5\xa1el in re\xc5\xa1il zaklade krivopetnic. Potlej bodo tudi Trentarji sre\xc4\x8dno in mirno za\xc5\xbeiveli v svoji dolini.'